Taarbæk Kirke
Taarbæk Kirke er en sognekirke, der ligger vest for Taarbæk, sydøstligt i Dyrehaven.
Kirkegården, som blev indviet i 1907, er omgivet af træstakit, trådhegn og hæk. Indgangen til kirkegården er en køreport med fodgængerlåge mod syd. Nord for kirken står et kapel i røde teglsten.
Kirken, som er opført efter tegning af arkitekten Carl Emil Wessel (1831-1867) og finansieret af C.F. Tietgen, blev bygget i 1863-1864 og er i historicistisk, nygotisk stil.
Kirken består af et skib og et kor med polygonal afslutning mod øst samt et tårn, der er placeret syd for skibet længst mod øst. Denne tårnplacering, som strider mod sædvanen i dansk kirkebyggeri, skal muligvis forklares ved, at kirken efter sigende er inspireret af en kirke i Limerick i Irland, hvor det netop er normen at placere tårnet ved siden af skibet frem for ved vestenden.
Indvendigt er kirkens inspiration i engelsk og irsk kirkebyggeri tydelig. Kirkerummet præges af den åbne tagryg med det blotlagte træværk, som afspejler det generelt mørke inventar og står i kontrast til de hvidmalede vægge. De spidsbuede vinduer i skibet er udsmykket med glasmalerier af Johan Vilhelm Andersen (1892-1971), mens den store vinduesgruppe i vestgavlen er skabt af Kræsten Iversen. Også i koret var der tidligere glasmalerier, men disse er i dag erstattet af almindeligt glas. Langs vinduernes karme og på den spidse korbue mellem koret og skibet er der kalkmalede dekorationer i røde og grønne nuancer.
Kirkens inventar er fra flere forskellige perioder.
Kirkens stolestader, dvs. kirkebænkene, er i mørkerøde nuancer med forgyldte dekorationer på gavlene.
Prædikestolen er tegnet af Carl Emil Wessel og er holdt i samme mørkerøde nuance som stolene. Over prædikestolen, hvortil der er adgang gennem en åbning i triumfmuren, hænger en sekskantet himmel.
Den ottekantede døbefont er et rigt udsmykket træskærerarbejde, som blev udført af O. Clemmensen i 1939.
Alterdekorationen fra 2006 er i rustfrit og blev skabt af kunstneren Kurt Tegtmeier (født 1950). Den erstattede en altertavle fra 1863.